Cuneiform Tablet CCT 5 3a (BM 120515)
Cuneiform tablet, dated to the Old Assyrian Period (ca. 1950-1850 BC).
Genre: letter
Transliteration:
a-na u-mì-a-ni e-lá-ma ù ša ki-ma e-la-ma qí-bi₄-ma um-ma a-šur-ṣú-lu-li i-ku-pì-a a-šur-DUG {d}NIN.ŠUBUR-ba-ni i-dí-IŠTAR en-um-a-šur ù a-bu-ša-lim-ma ta-áš-pu-ra-nim um-ma a-tù-nu-ma a-ma-kam É e-lá-ma ma-ṣa-ar-tám pì-té-a-ma lu KÙ.BABBAR ma-lá i-ba-ší-ú lu URUDU i-ba-ší ku-un-kà-ma šé-bi₄-lá-nim lá-ma {d}NIN.ŠUBUR-ba-ni en-um-a-šur ù a-bu-ša-lim iš-tù kà-ni-iš i-li-ku-ni-ni me-er-ú ḫi-na-a ma-ṣa-ar-tám ip-té-ú-ma ṭup-pá-am ḫa-ar-ma-am ša 20 ma-na KÙ.BABBAR ša ḫu-bu-ul {d}IŠKUR-ṣú-lu-li ù i-dí-IŠTAR DUMU a-šur-na-da il₅-qé-ú um-ma šu-nu-ma a-na a-wa-at um-mì-a-ni ma-aṣ-a-ni ki-ma ma-ṣa-ar-tám ip-té-ú-ni 5 ṣa-ba-am a-ḫi-ú-tim ú-šé-ri-bu-ma ú-ša-ak-ni-ku ù šu-nu iš-tí-šu-nu ik-nu-ku ki-ma ku-nu-ki ša a-šur-DUG ù ša a-šur-ṣú-lu-li ip-té-ú-ni a-šu-mì-ku-nu ni-ip-lá-aḫ-ma ma-ṣa-ar-tám lá ni-ip-té-té a-na ša-a-li-ku-nu ni-iš-pu-ra-am i-na ša-am-ší ṭup-pì-ni ta-ša-me-a-ni té-er-ta-ak-nu li-li-kam-ma ma-ṣa-ar-tám lu ni-ip-té ṣú-ḫa-ru lá i-sà-ḫu-ru iš-tí a-šur-ba-ni u₄-ma-kál lá tù-ša-as-ḫa-ra